ഇന്ത്യയാണ് ഫേവറിറ്റുകള്, പക്ഷെ ഞങ്ങള്ക്ക് ജയിക്കണം മുന്നറിയിപ്പുമായി നേപ്പാള് പരിശീലകന് ചെറിയൊരിടവേളയ്ക്ക് ശേഷം ഇന്ത്യന് ദേശീയ ഫുട്ബോള് ടീം ഇന്ന് കളിക്കളത്തിലിറങ്ങുകയാണ്. സൗഹൃദപ്പോരാട്ടത്തില് അയല്ക്കാരായ നേപ്പാളിനെയാണ് ഇന്ത്യ നേരിടുന്നത്. ഇന്ത്യന് സമയം ഇന്ന് വൈകിട്ട് നേപ്പാളിലെ കാഠ്മണ്ഡുവിലാണ് മത്സരം അരങ്ങേറുക. ഫിഫ റാങ്കിങ്ങില് 168ാം സ്ഥാനത്ത് മാത്രമാണ് നേപ്പാള്. ഇന്ത്യയേക്കാള് ഒരുപാട് പിന്നില്. മാത്രവുമല്ല ഇന്ത്യക്കെതിരായ നേര്ക്കുനേര്പോരാട്ടത്തില് രണ്ട് ജയം മാത്രമെ നേപ്പാളിന് അവകാശപ്പെടാനുള്ളു. ഇക്കാരണങ്ങള് കൊണ്ട് തന്നെ ഇന്നത്തെ മത്സരത്തിലും ഇന്ത്യക്ക് സാധ്യത കല്പ്പിക്കുന്നവരാണ് ഏറെയും. എങ്കിലും നേപ്പാള് ഉജ്ജ്വലമായി പൊരുതുമെന്ന സൂചനയാണ് അവരുടെ പരിശീലകന് അബ്ദുള്ള അല് മുതെയ്രി പറയുന്നത്. മത്സരത്തിന് മുന്നോടിയായുള്ള പത്രസമ്മേളനത്തിലാണ് മുതെയ്രി ഇക്കാര്യം പറഞ്ഞത്. ഇന്ത്യ വളരെ കരുത്തരായ ടീമാണ്, മത്സരത്തില് അവര് തന്നെയാണ് ഫേവറിറ്റുകള്, അവര് ഈ മത്സരങ്ങള് ജയിക്കുമെന്നാണ് എല്ലാവരും പ്രതീക്ഷിക്കുന്നത്, എന്നാല് ഞാന് അങ്ങനെ കരുതുന്നില്ല, ഞങ്ങള്ക്ക് എന്തൊക്കെ ചെയ്യാന് കഴിയുമെന്ന് ഏവരേയും കാണിച്ചുകൊടുക്കണം, ഞങ്ങള് സമനിലയ്ക്ക് വേണ്ടി പോലുമല്ല കളിക്കുക, രണ്ട് മത്സരവും ജയിക്കാനാണ് ഞങ്ങള് ആഗ്രഹിക്കുന്നത്, മുതെയ്രി പറഞ്ഞു.